**LIETUVOS RESPUBLIKOS VYRIAUSIOSIOS RINKIMŲ KOMISIJOS**

**POLITINIŲ PARTIJŲ IR POLITINIŲ KAMPANIJŲ**

**FINANSAVIMO KONTROLĖS SKYRIUS**

**PAŽYMA**

**DĖL ALYTAUS APSKRITIES LIGONINĖS TERITORIJOJE VYKUSIŲ RENGINIŲ VERTINIMO GALIMO RINKĖJŲ PAPIRKIMO POŽIŪRIU**

2020 m. lapkričio 10 d. Nr. 3-116 (1.2)

Vilnius

1. Lietuvos Respublikos vyriausioji rinkimų komisija (toliau – VRK) 2020 m. gegužės 5 d. gavo pranešimą (reg. Nr. 1-940 (7.9), kuriame nurodoma: „*2020 gegužės 3 d. buvo dovanotas Roberto Šarknicko koncertas Alytaus ligoninės personalui ir pacientams, apie tai jis paskelbė ir pakvietė žiūrėti per savo Facebook profilį. Kadangi tai rinkiminis laikotarpis, prašau ištirti, ar galimi dovanoti rinkėjams nemokami kultūriniai renginiai? Ar tai nėra papirkimas? O taipogi, kodėl tai nepažymėta kaip politinė reklama? Ar tokius šou gali organizuoti visi būsimi kandidatai?*“. Prie pranešimo pridėtos 2 renginių nuotraukos ir pranešimo apie vieną renginį R. Šarknicko socialinio tinklo *Facebook* paskyroje įrašo nuotrauka.
2. VRK posėdžio metu nuspręsta pranešimą perduoti tirti Politinių partijų ir politinių kampanijų finansavimo kontrolės skyriui.
3. 2020 m. spalio 11 d. Lietuvos Respublikos Seimo rinkimų politinė kampanija prasidėjo balandžio 10 d. Robertą Šarknicką kandidatu vienmandatėje Alytaus apygardoje Nr. 30 ir kandidatų sąraše kėlė Lietuvos valstiečių ir žaliųjų sąjunga (toliau – LVŽS), kuri savarankiška politinės kampanijos dalyve buvo registruota 2020 m. gegužės 5 d. LVŽS nesikreipė į VRK dėl jos keliamų kandidatų registravimo savarankiškais dalyviais.
4. Pranešime minimas 2020 gegužės 3 d. vykęsrenginys buvo „Alytaus miesto teatro“ aktorių surengtas valandos trukmės prozos-poezijos skaitymo pasirodymas, skirtas Motinos dienai, o prie pranešimo pridėti nuotrauka ir kvietimas į kitą renginį, vykusį 2020 m. balandžio 26 d., Alytaus jaunimo centro surengtą 10 min. trukmės padėkos koncertą, skirtą Lietuvos medicinos darbuotojų dienai. Abiejuose renginiuose dalyvavo Robertas Šarknickas.
5. Lietuvos Respublikos Seimo rinkimų įstatymo 51 straipsnio 1 dalyje nustatyta, kad *prasidėjus Seimo rinkimų politinei kampanijai, t. y. nuo Seimo rinkimų datos paskelbimo iki šio įstatymo nustatyto rinkimų agitacijos kampanijos laikotarpio pabaigos, taip pat rinkimų dieną draudžiama tiesiogiai ar netiesiogiai pirkti rinkėjų balsus, dovanomis ar kitokiu atlyginimu skatinti rinkėją dalyvauti arba nedalyvauti rinkimuose ir (arba) balsuoti už arba prieš vieną ar kitą asmenį, kurį numatoma kelti kandidatu, kandidatą arba kandidatų sąrašą, taip pat žadėti už balsavimą atsilyginti rinkėjams po rinkimų turint tikslą paveikti rinkėjų valią dėl konkrečių politinių partijų ar kandidatų arba asmenų, kuriuos numatoma kelti kandidatais, ir taip trukdyti piliečiams įgyvendinti rinkimų teisę.*
6. Lietuvos Respublikos vyriausiosios rinkimų komisijos 2017 m. vasario 23 d. sprendimu Nr. Sp-47 patvirtintos Metodinės rekomendacijos dėl aplinkybių, kurioms esant pradedamas rinkėjų galimų papirkimo atvejų tyrimas, kurių 3 punkte numatyta, kad *rinkimų įstatymuose įtvirtintas draudimas tiesiogiai ar netiesiogiai pirkti rinkėjų balsus, dovanomis ar kitokiu atlyginimu skatinti rinkėją dalyvauti arba nedalyvauti rinkimuose ir (arba) balsuoti už arba prieš vieną ar kitą asmenį, kurį numatoma kelti kandidatu, kandidatą arba kandidatų sąrašą, taip pat žadėti už balsavimą atsilyginti rinkėjams po rinkimų turint tikslą paveikti rinkėjų valią dėl konkrečių politinių partijų, visuomeninių rinkimų komitetų, ar kandidatų arba asmenų, kuriuos numatoma kelti kandidatais, ir taip trukdyti piliečiams įgyvendinti rinkimų teisę*. 4 punkte dovanos ar kitoks atlyginimas apibrėžiamas kaip *turtinė nauda (materialinių išlaidų išvengimas), kuri gali būti suprantama tiek kaip materialios, tiek kaip nematerialios turtinės vertybės (pavyzdžiui, pinigai, buities reikmenys, tam tikri mokami darbai, turtinės teisės, paprastai mokami intelektinės veiklos rezultatai, paprastai mokamo pobūdžio paslaugos, koncertai, kiti mokamo pobūdžio kultūriniai renginiai ir pan.).*
7. Pagal Seimo rinkimų įstatymo 50 straipsnio 2 dalį: *Rinkimų agitacija gali būti įvairių formų ir būdų, išskyrus tuos, kurie pažeidžia Konstituciją ir įstatymus, prieštarauja moralei, teisingumui ar visuomenės darnai, neatitinka sąžiningų ir garbingų rinkimų.*
8. Dėl 2020 m. balandžio 26 d. vykusio padėkos medikams koncerto ligoninės skvere išsiųsti paklausimai Seimo nariui R. Šarknickui (2020 m. gegužės 19 d. Nr. 2-471 (7.9), VšĮ Alytaus apskrities S. Kudirkos ligoninei (2020 m. gegužės 20 d. Nr. 2-472 (7.9), Alytaus jaunimo centrui (2020 m. gegužės 28 d. Nr. 2-520 (7.9), Alytaus garso ir vaizdo įrašų studijai (asociacijai) „3A studija“ (2020 m. birželio 16 d. Nr. 2-627(7.9).
9. 2020 m. gegužės 25 d. VRK gautas Seimo nario R. Šarknicko atsakymas (reg. Nr. (1-1068 (7.9), kuriame:
	1. nurodoma, kad padėkos koncertas (Lietuvos medicinos darbuotojų dienos proga) organizuotas Alytaus jaunimo centro ir Alytaus apskrities S. Kudirkos ligoninės iniciatyva. Pats Seimo narys teigia pasiūlęs tik renginio idėją: „*Mano vaidmuo buvo išimtinai iki organizacinis*“. Atsakyme nurodoma, kad atlikėjų koncertai buvo neapmokami, o apie kitas renginio išlaidas politikui nėra žinoma. Nurodoma, kad „*koncerte nedalyvavo žymūs Lietuvos atlikėjai, tai buvo vietiniai gyventojai. Viena atlikėjų buvo – Alytaus jaunimo centro vokalo mokytoja*.“;
	2. atsakymo pateikimo metu (2020 m. gegužės 25 d.) R. Šarknickas sprendimo dėl dalyvavimo Seimo rinkimuose dar nebuvo priėmęs, bet teigė, kad jeigu nuspręstų dalyvauti, tai „*<...> aptariamas koncertas nėra ir niekaip negalėtų būti susijęs su mano galimai ateityje vyksiančiu dalyvavimu <...>, kadangi renginyje nebuvo propaguojama nei mano politinė veikla, nei partija <...>*;
	3. paaiškinama, kad renginio akimirkomis R. Šarknickas dalijosi savo paskyroje socialiniame tinkle *Facebook* be politinės reklamos žymos, kadangi renginio neorganizavo, nėra apsisprendęs tapti politinės kampanijos dalyviu, o koncertas buvo padėkos renginys sveikatos priežiūros specialistams už darbą pandemijos metu be intencijos paveikti rinkėjų valią balsuojant;
	4. R. Šarknickas pažymi, kad: „*koncerto metu nebuvo nei propaguojama, nei paminėta mano atstovaujama Lietuvos valstiečių ir žaliųjų sąjungos partija (toliau – LVŽS), nei naudojamas jos logotipas, nei pristatoma programa ar tikslai. Renginio metu buvau pakviestas tarti padėkos žodį, kurio metu taip pat neprisistačiau nei savo pareigų, nei politinės veiklos, nei savo politinių idėjų, nelyginau skirtingų partijų atstovų bei kitaip nesiekiau paveikti rinkėjų balsavimo apsisprendimo laisvės, pritraukti rinkėjų balsų.*“.
10. 2020 m. gegužės 25 d. gautas VĮ Alytaus apskrities S. Kudirkos ligoninės direktoriaus atsakymas (reg. Nr. 1-1062 (7.9), kuriame:
	1. informuojama, kad įstaigos administracija kasmet organizuoja meninio-kultūrinio pobūdžio renginius ligoninės medikams. Nurodoma, kad dėl to, jog karantino metu žmonių susibūrimai ribojami *<...> ligoninės administracija pritarė Alytaus jaunimo centro iniciatyvai suorganizuoti koncertą ligoninės Sveikatingumo skvere. Ligoninės administracija iš anksto derino renginio datą, laiką, trukmę, taip pat sudarė technines renginio galimybes.*“;
	2. pažymima, kad ligoninės skvere karantino laikotarpiu vyko ir daugiau pramoginių renginių: „*Alytaus miesto teatro aktorių organizuojamas pasirodymas Motinos dienos proga, taip pat Alytaus kultūros centro organizuojamas koncertas Tarptautinei slaugytojo dien*ai *paminėti*.“
11. 2020 m. birželio 2 d. VRK gautas Alytaus jaunimo centro direktorės atsakymas (reg. Nr. 1-1164 (7.9), kuriame:
	1. nurodoma, kad „*Alytaus jaunimo centro bendruomenė sulaukė kvietimo iš Lietuvos Respublikos Seimo nario Roberto Šarknicko prisijungti prie padėkos akcijos medikams Medicinos darbuotojų dienos proga 2020 m. balandžio 27 d.* *Alytaus apskrities S. Kudirkos ligoninės teritorijoje įvykusiame renginyje*“.Direktorės teigimu, centro mokytojai prie koncerto prisijungė savanoriškai laisvu nuo savo darbo laiku, o už dalyvavimą jiems sumokėta nebuvo;
	2. teigiama, kad *„Koncerto išlaidų įstaiga nepatyrė, nes buvo pasinaudota turima Alytaus jaunimo centro įgarsinimo aparatūra, renginį įgarsino įstaigos garso operatorius.*“;
	3. nurodoma, kad „*Visos akcijos organizavimo detalės buvo derinamos su Alytaus apskrities S. Kudirkos ligoninės administracija.*“;
	4. pažymima, kad „*<...> centro kolektyvai ir studijos dalyviai aktyviai dalyvauja miesto kultūrinėje veikloje, renginiuose*.“
12. 2020 m. birželio 17 d. VRK gautas Alytaus garso ir vaizdo įrašų studijos „3A studija“ atstovo atsakymas (reg. Nr. 1-1361 (7.9), kuriame:
	1. nurodoma, kad 2020 m. balandžio 27 d. renginį ligoninės skvere studijos atstovas įgarsino kaip AJC garso operatorius. Filmavimo, montavimo ir viešinimo paslaugos suteiktos savanoriškai ir už jas sumokėta nebuvo;
	2. rašoma: „*Kadangi turiu asmeninę vaizdo filmavimo įrangą, nufilmavau Alytaus jaunimo centro mokytojų pasirodymus ir patalpinau savo „Youtube“ kanale, norėdamas reprezentuoti Alytaus jaunimo centrą.<...> Filmavau savanoriškai, filmavimo ir įrašo patalpinimo „Youtube“ niekas neužsakė. Įrašo gyvai netransliavau. „3A studija” prie koncerto organizavimo/ išpildymo kitomis paslaugomis neprisidėjo.*“;
	3. nurodoma, kad garso ir vaizdo įrašų studija paslaugų teikimo kainininko neturi, bet įvertino, kad „*Panašaus renginio filmavimo ir video sumontavimo paslauga kainuotų apie 200 eurų.*“
13. Kvietimas į 2020 m. balandžio 26 d. padėkos medikams renginį/kvietimas stebėti renginį gyvai R. Šarknicko socialinio tinklo *Facebook* paskyroje paskelbtas 2020 m. balandžio 26 d.: „*Šiandien Alytaus St. Kudirkos reg. ligoninės kieme 11.40 val. vyks Padėkos koncertas medikams! Tiesiogiai mano feisbuke*!“[[1]](#footnote-1).
	1. Renginiui įvykus, koncerto akimirkos (5 nuotraukos, kurių vienoje matomas pats R. Šarknickas) publikuojamos R. Šarknicko socialinio tinklo *Facebook* paskyroje 2020 m. balandžio 27 d. įrašu[[2]](#footnote-2). R. Šarknicko įraše pasidalinta *Youtube* platformoje vartotojo *3A studija gyvai* patalpinta vaizdo įrašo nuoroda: „*Video įrašas:* [*https://www.youtube.com/watch?v=2rxFQsVqTfc*](https://www.youtube.com/watch?v=2rxFQsVqTfc)*“* rašoma:„*Vakarinė šviesa atminties medžio viršūnėj užkibus laikykis gyvybe laikykis diena nesibaigė dar atmintis gyvenimą aria vaga po vagos vaga po vagos kažkas turėtų eiti turėtų kažkas iš paskos sušukti: laikykis gyvybe laikykis 2005 Justinas Marcinkevičius Ačiū, jums medikai, slaugytojai, jūsų dėka galime būti saugesni, sveikatos jums! #Alytus foto / alytusplius*“ [[3]](#footnote-3)“.
	2. Skelbiamame vaizdo įraše „Ačiū medikams 2020 Alytus“ matoma, kad renginio vedėja R. Šarknicką pristato, kaip renginio iniciatorių ir Seimo narį. Iš 10 min. renginio R. Šarknicko pasisakymas trunka 2 min. Savo pasisakymo metu R. Šarknickas išreiškia padėką medikams.
14. Renginys surengtas pasitelkus neatlygintiną savanorišką įstaigų bendradarbiavimą. Alytaus apskrities S. Kudirkos ligoninės atsakyme pažymima, kad ši diena ligoninėje minima pramoginiais renginiais kasmet pačios ligoninės iniciatyva. Koncertas galimai būtų rengtas ir nevykstant politinei kampanijai.
15. Apibendrinant surinktą informaciją, nustatyta, kad Robertas Šarknickas Alytaus jaunimo centrui pasiūlė renginio idėją, renginio metu buvo pristatytas kaip pagrindinis iniciatorius, jam suteikta galimybė pasisakyti renginio metu. Tačiau nepakanka duomenų konstatuoti, kad Robertas Šarknickas organizavo 2020 m. balandžio 26 d. padėkos medikams renginį. Taip pat kyla abejonių, ar šiuo renginiu jo žiūrovams buvo suteiktos paslaugos, turinčios materialinę vertę.
16. Po padėkos medikams koncerto ligoninės skvere 2020 m. gegužės 3 d. įvyko dar vienas renginys, kuriame dalyvavo R. Šarknickas. Dėl šio Motinos dienos proga vykusio renginio aplinkybių rugpjūčio 7 d. išsiųstas paklausimas Alytaus miesto teatrui (reg. Nr. 2-983 (7.9) ir papildomas paklausimas Robertui Šarknickui (reg. Nr. 2-982 (7.9).
17. 2020 m. rugpjūčio 14 d. gautas laikinai einančio pareigas Alytaus miesto teatro direktoriaus atsakymas (reg. Nr. 1-2452(7.9), kuriame nurodoma, kad:
	1. „*Renginys – popietė buvo organizuotas Alytaus miesto teatro iniciatyva. Be to, teatro vadovei Inesai Pilvelytei pasiūlius, panašūs koncertai vyko dar 5-iose vietose Alytuje. Juos, vietoj anksčiau planuotų virtualių renginių, organizavo Alytaus kultūros centras*.“;
	2. „*Tuo metu Lietuvoje vyko daug padėkos medikams koncertų, kuriuose dalyvavo aktoriai, dainininkai, kiti menininkai. Sekdamas šia gražia iniciatyva nusprendė neatsilikti ir Alytaus miesto teatras. Tokia idėja buvo išgeneruota virtualaus teatro rinkodaros ir meno skyriaus susirinkimo metu.*“;
	3. „*Buvęs kolega R. Šarknickas prie organizavimo niekaip neprisidėjo. Teatro kvietimu dalyvavo programoje ir skaitė Justino Marcinkevičiaus eiles*.“;
	4. renginio programą sudarė teatro režisieriaus asistentė A. Purvinytė;
	5. „*Į renginį nebuvo kviečiami nei Seimo nariai, nei politikai, nei kiti svečiai, nes pagal tuo metu veikusias SAM rekomendacijas renginiuose žiūrovai negalėjo dalyvauti, o kitų Seimo narių, buvusių aktorių profesionalų, tuo labiau mūsų teatro buvusių darbuotojų, mes nepažįstame.*“;
	6. „*Renginio aktorių/vedėjų/techninio aptarnavimo paslaugos nebuvo atlygintinos. Koncertas buvo mūsų visų padėka medikams ir pasveikinimas čia besigydančioms mamoms.<...>Sunku atsakyti, kiek galėjo kainuoti teatro aktorių paslaugos. Pramogų rinkoje šios kainos labai įvairuoja, todėl nesiimame spręsti, kiek būtų kainavęs toks aktorių pasirodymas.*“;
	7. „*Portale* „*Alytaus gidas” buvo skelbiamas renginio anonsas, nes portalas buvo tą dieną vykusių renginių partneris – pasiūlė daryti tiesiogines transliacijas. Kiek mums žinoma, buvo filmuoti ir tiesiogiai portale*  „*Alytaus gidas” transliuoti trys Motinos dienai skirti renginiai: Vidzgiryje, Putinuose ir ligoninės kiemelyje.*“;
	8. „*Panašių renginių, kuriuos būtų organizavęs ar organizuos Alytaus miesto teatras, ir į kuriuos butų buvęs ar bus kviečiamas pasisakyti Seimo narys Robertas Šarknickas, mes nežinome.*“
18. 2020 m. rugpjūčio 14 d. gautas R. Šarknicko atsakymas (reg. Nr. 1-2429 (7.9), kuriame nurodoma, kad:
	1. renginys buvo organizuotas Alytaus miesto teatro ir kad prie renginio organizavimo pats R. Šarknickas neprisidėjo niekaip, bet buvo tiesiogiai teatro pakviestas dalyvauti ir paskaityti eiles;
	2. renginio aktorių/vedėjų/techninio aptarnavimo bei kitos paslaugos buvo neatlygintinos;
	3. „*Nežinau, ar renginyje dalyvavo (buvo kviesti dalyvauti) kiti Seimo nariai, politikai*“;
	4. „*Nežinau, ar renginys buvo kaip nors susijęs su padėkos medikams renginiu (2020 m. balandžio 26 d.)*“;
	5. „*Nežinau, kieno iniciatyva 2020 m. gegužės 1 d. portale “Alytaus gidas” buvo publikuotas straipsnis apie renginį*“;
	6. „*Be jau paminėto padėkos medikams renginio (2020 m. balandžio 26 d.) šios politinės kampanijos laikotarpiu daugiau panašaus pobūdžio padėkos/sveikinimų, kitokių kultūrinių/pramoginių renginių, kuriuose dalyvavau, nebuvo*.“
19. Motinos dienos proga politikas savo socialinio tinklalapio *Facebook* paskyroje paskelbė įrašą[[4]](#footnote-4) su nuotraukomis bei jame pasidalijo nuoroda į portalo „Alytaus gidas“ 2020 gegužės 1 d. publikuotą straipsnį „Besigydantiems – Motinos dienos popietė“[[5]](#footnote-5) apie būsimą kultūrinį renginį tos pačios ligoninės teritorijoje.
	1. Straipsnyje nurodoma: „*Sekmadienį, gegužės 3-iąją, Motinos dieną, Alytaus apskrities Stasio Kudirkos ligoninėje besigydančias mamas aplankys svečiai. Ši mamos diena bus kitokia nei įprastai, tačiau, jei negalime aplankyti ir susitikti, tikrai galime pasikalbėti ar prisiminti. Ligoninės kiemelyje skambės Alytaus miesto teatro aktorių atliekamos dainos, ištraukos iš spektaklių, eilėraščiai ir šilti, šmaikštūs prisiminimai. Savo ir kitų autorių kūryba dalinsis Ona Gudaitytė, Eglė Juškaitė, Andra Kavaliauskaitė, Inesa Pilvelytė, Vaidas Praspaliauskas, Tomas Pukys, Vidas Vaškius ir kiti, tad, jeigu galėsite, sekmadienį, 15 val., prieikite prie palatos lango, o jeigu bus saugu – išeikite į balkoną*..“.
	2. Pasirodymui įvykus, portalo straipsnis papildytas beveik valandos trukmės vaizdo įrašu:
		1. Renginio pradžioje ir pabaigoje renginio vedėjas paminėjo R. Šaknicką: „Aš, Alytaus miesto teatras ir Seimo narys Robertas Šarknickas sveikina visas čia esančias mamas su Jūsų diena“ (nuo 39 sek.), „*Alytaus miesto teatras ir Lietuvos Respublikos Seimo narys Robertas Šarknickas sveikina visas čia esančias mamas su jų diena*“ (nuo 52 min. 59 sek.).
		2. Renginio pabaigoje (nuo 48 min. 10 sek.) pasisakė ir R. Šarknickas, linkėdamas mamoms sveikatos jų šventės proga ir skaitydamas eiles.
	3. Apie šį renginį taip pat informuojama Alytaus miesto teatro socialinio tinklo *Facebook* paskyroje 2020 m. balandžio 30 d. paskelbtame įraše[[6]](#footnote-6), taip pat 2020 m. gegužės 3 d. įraše – virtualiame fotoalbume pavadinimu „Popietė – koncertas „TAU – MANO...“[[7]](#footnote-7) su prierašu: „Alytaus miesto teatro dovana Alytaus S. Kudirkos ligoninėje besigydančioms mamoms.“
20. Viešai skleidžiamoje informacijoje apie organizuojamą ar įvykusį renginį Robertas Šarknickas neminimas, matomas tik vaizdo įraše ir renginio nuotraukose, tačiau nenustatyta, kad jam būtų skirtas išskirtinis dėmesys ar kitaip būtų akcentuotas jo dalyvavimas.
21. Remiantis Alytaus miesto teatro ir R. Šarknicko pateiktais atsakymais dėl 2020 m. gegužės 3 d. renginio ligoninės teritorijoje, renginį sumanė ir organizavo teatras, politikas buvo tik pakviestas skaityti eiles kaip buvęs teatro bendradarbis – aktorius ir režisierius.
22. Nepakanka duomenų konstatuoti, kad Robertas Šarknickas būtų organizavęs ar prisidėjęs prie 2020 m. gegužės 3 d. Motinos dienos renginio organizavimo.
23. Apibendrinant surinktą medžiagą, nepakanka duomenų konstatuoti, kad Robertas Šarknickas būtų organizavęs 2020 m. balandžio 26 d. ir 2020 m. gegužės 3 d. renginius Alytaus apskrities S. Kudirkos ligoninės teritorijoje ar kitaip jų metų būtų suteikęs materialinę vertę turinčias paslaugas renginio žiūrovams. Tačiau toks Seimo nario dalyvavimas renginiuose du savaitgalius iš eilės, politinės kampanijos laikotarpiu, teritorijoje, kurioje jis dalyvauja rinkimuose, ir jam suteikta galimybė pasisakyti bei paties Seimo nario viešai skleidžiama informacija apie šiuos renginius savo socialinio tinklo paskyroje didina jo žinomumą, jį propaguoja ir galimai neatitinka sąžiningų ir garbingų rinkimų principų.

**Atsižvelgiant į tai, kas išdėstyta, siūloma:**

1. Nepripažinti rinkėjų papirkimu Alytaus apskrities S. Kudirkos ligoninės teritorijoje 2020 m. balandžio 26 d. vykusio padėkos medikams renginio ir 2020 m. gegužės 3 d. Motinos dienai skirto aktorių pasirodymo.
2. Pripažinti, kad Robertas Šarknickas, politinės kampanijos laikotarpiu du savaitgalius iš eilės (2020 m. balandžio 26 d. ir gegužės 3 d.) aktyviai dalyvaudamas ir pasisakydamas renginiuose Alytaus apskrities S. Kudirkos ligoninės teritorijoje, pažeidė Seimo rinkimų įstatymo 50 straipsnio 2 dalies nuostatas dėl rinkimų agitacijos formų, neatitinkančių sąžiningų ir garbingų rinkimų.

Skyriaus vedėja  Lina Petronienė

Vyriausioji specialistė Estera Miežytė

 Darbuotoja Viktorija Porokhina

1. <https://www.facebook.com/robertas.sarknickas/posts/2987946731253616> [↑](#footnote-ref-1)
2. <https://www.facebook.com/robertas.sarknickas/posts/2990173314364291> [↑](#footnote-ref-2)
3. https://www.youtube.com/watch?v=2rxFQsVqTfc [↑](#footnote-ref-3)
4. https://www.facebook.com/robertas.sarknickas/posts/3004113479636941 [↑](#footnote-ref-4)
5. https://alytausgidas.lt/naujiena/30366-besigydantiems--motinos-dienos-popiete [↑](#footnote-ref-5)
6. <https://www.facebook.com/Alytausmiestoteatras/posts/3194314113953323> [↑](#footnote-ref-6)
7. <https://www.facebook.com/media/set/?vanity=Alytausmiestoteatras&set=a.3202200003164734> [↑](#footnote-ref-7)